Source: http://bosak.blog.sme.sk/c/342255/Dalsi-fajnovyrozsudok-made-in-Slovakia.html
Timestamp: 2016-10-25 08:24:50+00:00

Document:
Ďalší "fajnový"rozsudok "made in Slovakia" - Tomáš Bosák (blog.sme.sk) SME.sk
Ďalší "fajnový"rozsudok "made in Slovakia"
Prečítané: 6686x
Posledné týždne na našich súdoch sú "plodné". Začalo to členmi bankomatovej mafie, pokračovalo Sadikim, Harabinovým odškodnením a že by koniec? Kdeže, aj pán veľkopodnikateľ Vareha sa predsa "pýta" na slobodu.
Nestačím sa čudovať. Čo súd na Slovensku s veľkou rybou, to perla. Keď napíšem o babráckosti súdov, v diskusiách k článkom sa dozvedám, pravdepodobne od pracovníkov súdov, že súdy chybujú preto, že sú neúnosne zaťažené haldami papierov. Jednoducho nestíhajú. Nuž, aj pekár, aj hasič, aj lekár, aj robotník môže byť zavalený prácou a musí stíhať. Inak o ňu príde a nemôže si dovoliť chyby. Naše súdy produkujú so železnou pravidelnosťou rozsudky, z ktorých mi je trocha viac nevoľno. V poslednom období to ale naozaj naberá na intenzite.
Otvorím noviny, zapnem internet, pustím televízor a stále sa dozviem, že prepustili takého zločinca, prepustili onakého podvodníka, Harabin vysúdil takú sumu... Ani dnešok nesklamal. Rozsudok proti Varehovi, ktorý bol odsúdený na 11 rokov, Najvyšší súd zrušil a vrátil ho späť na súd do Banskej Bytrice. Vareha. Áno, to je ten pán, veľkopodnikateľ, ktorý podnikal s lykožrútmi, "pokávičkoval" si na fotke s Gašparovičom a od jeho dolapenia si štát sľuboval výrazné zvýšenie výberu DPH, nakoľko nás Vareha obral na daniach o milióny eur.
Ale spojenie slov "Slovensko" a "súdnictvo" prináša jediný možný výsledok a to sú...procesné chyby. A tak nakoľko Najvyšší súd odhalil procesné chyby, Vareha má šancu na nový súd a teda jeho šance na prepustenie sú opäť reálne. Ja netuším, ktorý súd a ktorý sudca teraz pochybil, ale už mi to pripadá, že na našich súdoch prebieha krútenie "kolesom šťastia" alebo nejaká tombola. A momentálne v tombole uspel Vareha.
Tak by som sa chcel na záver opýtať pánov povolaných. Pána Boreca, pána Harabina a vlastne pánov v talároch. Koľko procesných chýb ešte bude potrebných, aby sme prepustili tie najväčšie "rybky" z našich väzení? Na koho sa usmeje šťastie nabudúce a dostane sa na slobodu alebo dostane možnosť na nové pojednávanie?
Tie "procesné pochybenia" by sme si mali už dať patentovať...

References: súd 
 súd 
 súd 
 súd 
 súd 
 súd